**Jegyzőkönyv**

Készült: Bükkzsérc Község Önkormányzata Képviselő-testületének a művelődési házban **2019. május 30-án** 1730 órakor megtartott nyílt üléséről.

Jelen vannak:

1. Vasas Csaba polgármester
2. Boldizsár Bertalan Gyula alpolgármester
3. Kiss Károly képviselő
4. Majnár Csaba képviselő
5. Kerékgyártó Károly képviselő
6. Csattos László képviselő

Igazoltan van távol:

1. Lénárt Sándor képviselő

Tanácskozási joggal: Farmosi Zoltán jegyző (jelenléti ív a jegyzőkönyv **1. sz**. melléklete).

A képviselő-testület tagjai napirendi pontokat 6 igen, 0 nem 0 tartózkodás szerint a következők szerint fogadták el. (A meghívó a jegyzőkönyv **2. sz**. melléklete.).

**Az ülés napirendje:**

1. **Tájékoztató az elmúlt testületi ülés óta tett fontosabb intézkedésekről, eseményekről**

Előterjesztő: Vasas Csaba polgármester

1. **Az Önkormányzat 2018. évi zárszámadása, a pénzmaradvány megállapítása**

Előterjesztő: Vasas Csaba polgármester, Vadásziné Majnár Márta gazd.ea.

1. **Indítványok, javaslatok**
2. napirendi pont

**Tájékoztató az elmúlt testületi ülés óta tett fontosabb intézkedésekről, eseményekről**

**Vasas Csaba polgármester:** mindig a közmunkás beszámolóval szoktam kezdeni, hivatal előtt parkolót csináltunk, csináltunk egy gyereknapot, ott is tevékenyen részt vettünk. Rendezvényparkunkat is bérbe vették előző napon az Émásztól, ott is volt egy kis munka, a Baglyosi-pincenapoknál is besegítettek, kaszálgatunk a faluban, virágokat ültettünk. A fizikai munkálatokról ennyit, a pályázatokról az egyebekben szólok majd. Még annyit, hogy az iskola elé csinálni akarunk egy feljárót, ott van egy nagy kihasználatlan tér.

**A beszámolót a képviselő-testület jóváhagyólag elfogadta.**

1. **napirendi pont**

**Az Önkormányzat 2018. évi költségvetésének módosítása**

**Az Önkormányzat 2018. évi költségvetésének végrehajtása**

**Vasas Csaba polgármester:** az Ügyrendi Bizottságnak átadom a szót.

**Farmosi Zoltán jegyző:** először a költségvetés módosítását kell elfogadni, ehhez mindenki megkapta az írásos anyagot, (jegyzőkönyv sz. melléklete) külön nem lett kiemelve a napirendben, de először ezt kell elfogadni. Utána lehet a zárszámadást elfogadni. Itt azok a pótelőirányzatok vannak szerepeltetve, amelyek módosították időközben a költségvetést.

**Vasas Csaba polgármester:** van-e valakinek kérdése a módosított költségvetéssel kapcsolatosan? A napirendben nem volt benne külön, azért nem olvastam fel.

**Farmosi Zoltán jegyző:** mindig együtt van a zárszámadással.

**Vasas Csaba polgármester:** ismertetem a számokat, szavazhatunk? Aki elfogadja a 2018. évi költségvetés módosítását, kézfelnyújtással szavazzon.

**A szavazásban részt vevő képviselők száma: 6 fő.**

**A képviselő-testület 6 igen, 0 nem és 0 tartózkodással a következő rendeletet alkotta:**

**BÜKKZSÉRC KÖZSÉG ÖNKORMÁNYZATÁNAK**

 **3/2019.(V.30) rendelete**

**az Önkormányzat 2018. évi költségvetéséről szóló 1/2018.(III.14.) rendelet módosításáról**

(A rendelet szövege a jegyzőkönyv melléklete)

**Vasas Csaba polgármester:** az Önkormányzat 2018. évi költségvetésének végrehajtását az Ügyrendi Bizottság megtárgyalta, átadom a szót most már az Ügyrendi Bizottság elnökének.

**Kerékgyártó Károly ÜB elnök:** az Ügyrendi Bizottság a rendelet-tervezetet megtárgyalta ésaz ismertetet számokkal javasolja elfogadásra.

**Vasas Csaba polgármester:** kiegészíteni való valakinek? Van-e kérdés valakinek? Ha nincs kérdés, aki elfogadja a rendeletet kézfelnyújtással szavazzon.

**A szavazásban részt vevő képviselők száma: 6 fő.**

**A képviselő-testület 6 igen, 0 nem és 0 tartózkodással a következő rendeletet alkotta:**

  **Bükkzsérc Község Önkormányzata Képviselő-testületének**

 **4/2019.(V.30.) önkormányzati rendelete**

 **a Községi Önkormányzat 2018.évi költségvetésének végrehajtásáról**

(A rendelet szövege a jegyzőkönyv melléklete)

**Farmosi Zoltán jegyző:** a Kormányhivatal kéri, hogy amikor a költségvetési rendeletet elfogadtuk, lemaradt egy határozat, mely az önkormányzat saját bevételeinek és az adósságot keletkeztető ügyleteiből eredő fizetési kötelezettségének költségvetési évet követő három évre vonatkozó bemutatásáról, ez gyakorlatilag benne van a költségvetési rendeletben. Formailag külön határozatot kell hozni.

**Vasas Csaba polgármester:** ezt szavazni kell? Akkor aki elfogadja az említett határozatot, kézfelnyújtással szavazzon.

**A szavazásban részt vevő képviselők száma: 6 fő.**

**A képviselő-testület 6 igen, 0 nem és 0 tartózkodással a következő határozatot hozta:**

**25/2019.(V.30.) Kt. határozat**

**Tárgy:** Az Önkormányzat saját bevételeinek és az adósságot keletkeztető ügyleteiből eredő fizetési kötelezettségének költségvetési évet követő három évre vonatkozó bemutatásáról

A Képviselő-testület az Államháztartásról szóló 2011.évi CXCV. törvény 29/A. § alapján Bükkzsérc Község Önkormányzatának az adósságot keletkeztető ügyletekhez történő hozzájárulás részletes szabályairól szóló 353/2011.(XII.30) Korm. rendelet 2. § (1) bekezdésében meghatározott saját bevételeit, valamint a Stabilitási törvény 3. § (1) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét a határozat melléklete szerint állapítja meg.

**Határidő**: értelem szerint

**Felelős**: polgármester

1. **napirendi pont**

**Indítványok, javaslatok**

**Vasas Csaba polgármester:** a Kossuth Lajos úton, Szabó Istvánné Hák Anci odajött hozzám, hogy az új parkolót, amit csináltunk az alsó buszmegállónál. És a buszok, amikor betolatnak és napközben mikor indítanak bármikor, de főleg télen az összes füst a kertjükbe megy, nagyon zavarja őket. A kérdés az, hogy vettek 15 db tuját, 37500 Ft-ért, hogy elfogják ezzel a füstöt, hozzájárul-e az önkormányzat?

**Kiss Károly képviselő**: hozzájárulunk.

**Vasas Csaba polgármester:** én is úgy gondolom, már ideadta a számlát is.

**Óvodai nyitva tartás**

**Vasas Csaba polgármester:** volt egy megbeszélés az óvodás szülőkkel, én már a vezető óvónőnek szóltam, hogy interjúvolja meg a szülőket, hogy mi lenne az óhaj az óvodai nyitva tartásra. A megbeszélésen többen mondták a fél héttől való nyitva tartást, Kati felé senki sem jelezte ezt. A hét órai nyitvatartást mindenki jóváhagyta, viszont 9-10 szülő fél 5-ig kérte, 7-8 szülő 5 óráig kérte a nyitvatartást.

Ez természetesen csak szeptember 1-től lehetséges, sokat ehhez nem akarok mondani, oldják meg a 17 óráig tartó nyitva tartást. Mondjátok el ti is a véleményeteket. Ha már több szülőnek ilyen igénye van, 3 óvónő van, nem is nagyon ellenkeztek.

Jegyző úr mi ezzel a teendő?

**Farmosi Zoltán jegyző:** a fenntartó hoz egy határozatot ezzel kapcsolatban.

**Vasas Csaba polgármester:** Kérdezem tehát a testületet, aki egyetért az Óvoda 7 órától 17 óráig tartson nyitva, napi 10 órában, kézfelnyújtással szavazzon.

**A szavazásban részt vevő képviselők száma: 6 fő.**

**A képviselő-testület 6 igen, 0 nem és 0 tartózkodással a következő határozatot hozta:**

**26/2019.(V.30.) Kt. határozat**

**Tárgy**: Bükkzsérci Napközi-otthonos Óvoda nyitva tartása

1. Bükkzsérc Község Önkormányzati Képviselő-testülete megtárgyalta a Bükkzsérci Napközi-otthonos Óvoda nyitvatartási idejének meghosszabbításával kapcsolatos előterjesztést és úgy döntött, hogy a kérelmet jóváhagyja, és az óvoda nyitvatartási rendjét **2019. szeptember 1-től** az alábbiakban határozza meg:

a) **az intézmény napi**

aa) nyitva-tartási ideje 10 óra

bb) nyitás időpontja: 7,00 órakor

cc) zárás időpontja: 17,00 órakor

b**) az intézmény heti nyitva-tartási ideje:**

hétfőtől-péntekig heti 50 óra (az a) pont szerinti nyitvatartással)

c**) az intézmény éves nyitvatartási ideje**:

az adott nevelési év szeptember 1-jétől, a következő év június 30. napjáig, (az a) pont szerint napi nyitvatartással, a b) pont szerinti heti nyitvatartási idő mellett) tart nyitva, kivéve az intézmény nevelő-testülete által elfogadott éves munkaterv részét képező helyi nevelési év rendjében megállapított évközi szünetet, vagy az elrendelt rendkívüli szünetet, illetve a fenntartó által meghatározott takarítási szünetet.

1. A Képviselő-testület felkéri a Polgármestert, hogy a döntésről értesítse a Bükkzsérci Napközi-otthonos Óvoda intézményvezetőjét, aki a nyitvatartási rendről a szülőket a helyben szokásos módon tájékoztassa, valamint az óvodapedagógusok munkaidő beosztását módosítsa a nyitvatartási időnek megfelelően.

**Határidő**: azonnal

**Felelős** : Vasas Csaba polgármester

**Kiss Károly képviselő**: az elmúlt testületi ülésen szó volt a helyi adó megfizetésének siralmas helyzetéről, azt szeretném megkérdezni hogy állunk ebben, mert feladatul volt szabva.

**Vasas Csaba polgármester:** mai napon szóba került ez, kérés volt, hogy a testületnek hozzuk be, kik tartoznak és mennyivel? Ez hivatalosan nem lehetséges. Az összeg benne volt a belső ellenőrzésről szóló jelentésben. Megbeszéltük, hogy mindenki megkapja a felszólításokat és amit a jog megenged, mindent megteszünk a behajtásra.

**Farmosi Zoltán jegyző:** a végrehajtásnak van eljárási rendje.

**Vasas Csaba polgármester:** én is támogatom.

**Kiss Károly képviselő**: én úgy gondolom, hogy nyilvánosságra hozható.

**Farmosi Zoltán jegyző:** egyrészről adótitok, az adóvégrehajtási rendelet 130. §-ban van, hogy a 90 napot meghaladó, 100 és 50 ezer forintot meghaladó helyi adótartozás meghatározott mértéktől magánszemély és cégek esetében nyilvánosságra hozható.

**Vasas Csaba polgármester:** ha így van legközelebbre be kell hozni.

**Farmosi Zoltán jegyző:** de egyébként személyenként egyenként adótitoknak minősül ez alatti értékben. Ezzel egyébként óvatosan kell bánni, mert voltak önkormányzatoknál kezdeményezések erre vonatkozóan, kitették hirdetőtáblára stb., de ennek az a veszélye pl. ha valakinek 51 ezer forintos tartozása van, akkor ez nyilvánosságra hozható, ez megjelenik a honlapon vagy bárhol, és másnap befizet 2 ezer forintot, akkor akire rá van bízva a nyilvántartás vezetése és nem veszi le mondjuk másnap mert nem ér oda a munkával, akkor ezért nagyon komoly kár is érheti az önkormányzatot. Azért nem alkalmazzák ezt önkormányzatok zömei, mert nagy apparátust, folyamatos odafigyelést igényel.

**Kiss Károly képviselő:** én kicsit azért utánanéztem dolgoknak, kérdezősködtem, sok helyen az adótartozásokat jelzik az okmányiroda felé, és ott lehet a forgalmi engedélyt is visszavonatni, az rögtön elmegy befizetni. Van a kezünkben lehetőség, csak élni kell vele.

**Csattos László képviselő:** ezeket mind bele kell írni a felszólításba.

**Vasas Csaba polgármester:** alkalmazni kell.

**Kiss Károly képviselő:** 60 %-ban teljesül valami, akkor a másik felet hülyének nézi, ha valaki becsületesen befizeti, akkor mindenki fizesse ki. Akkor ebben az intézkedés el fog indulni.

**Farmosi Zoltán jegyző:** megbeszéltük a polgármesterrel, az adóügyi kollegával.

**Vasas Csaba polgármester:** van-e még egyebek? Karcsi mondta, hogy a „kis-köznél”nézzük meg az utat, alá van mosva. Kaszálással el vagyunk maradva, annyi sok emberünk nincs.

**Pályázatok**

**Vasas Csaba polgármester:** az iskola és óvoda energetika pályázatban készen vannak a tervek, közbeszerzés előtt vagyunk, szerintem 1 héten belül kijelölik a közbeszerzőt, vagyis mi is választjuk ki, de szóltunk hogy javasolhatnak ők is. Ez egy hónapon belül eldőlhet és onnan már a kivitelező kezében van a dolog. Ugyanígy van a közbeszerzés a „Dóci-úttal” is, ott is készen vannak a tervek. A magyar falu programban pályáztunk orvosi eszközökre, a művelődési házra beadtuk a pályázatot külső szigetelés, ajtók ablakok, gipszkartonozás. 15 millióig lehetett, az építési költség 13 millió forint bruttóban, erre pályáztunk. Reméljük ebben az évben még kivitelezésre kerülhet sor.

Ezzel kapcsolatban kérdés van-e még valakinek?

**Falunap**

**Vasas Csaba polgármester:** a hivatalos neve a pályázat miatt Zsérci Fesztivál. Úgy gondoltuk ezt le kellene építeni, mert nem tudunk két egész napos programot csinálni, a favágónap egész napos. Estefelé kezdődne el, télen lekötöttük a Laci betyárt, bruttó háromszázezer körül van a díja, ehhez hozzájön a hangosítás, a Zsérci Summás Énekegyüttes is fellép majd. Még a Kis Kata zenekar lép fel aznap, mivel a Megyei Könyvtár támogatást ajánlott fel 150 ezer+Áfa, a Kis Kata díja 180 ezer+ÁFA, így csak 30 ezer+Áfába kerül nekünk. Tivadarral beszélgettünk, hogy a Summások kezdenének, utána lenne a Laci betyár és Kis Kata zárná a sort. Mit gondoltok? Jó lesz így? Utána pedig lenne egy Retro disco, Berti azt tudod vállalni? Nincs más megoldás. A gyerekek nem tudnak néptáncolni, mert aznap lesz a ballagás.

**Csattos László képviselő:** mikor lenne ez pontosan?

**Vasas Csaba polgármester**: június 15-én.

**Farmosi Zoltán jegyző:** nekem lenne még egy indítványom. Idén is lesz nyári napközis tábor az óvodás korú gyermekeknek, volt ilyen tavaly nyáron is. Ahhoz, hogy az Önkormányzat ezt le tudja számlázni az Erzsébet-tábor felé, ahhoz az Önkormányzat SZMSZ-nek 1. sz. függelékét, ami a kormányzati funkciókról szól, ki kell egészíteni, egy olyan kormányzati funkcióval, ami a számlázás alapja. Erről kellene döntést hozni, hogy a függelék kiegészüljön.

**Vasas Csaba polgármester:** lehet pályázati pénzt nyerni ehhez, és ehhez a pályázathoz kell, hogy be lehessen adni. Étkezésre, eszközökre és buszos kirándulásra is tudnak pályázni. Aki egyetért ezzel a módosítással, hogy tudjunk pályázni, kézfelnyújtással szavazzon.

**A szavazásban részt vevő képviselők száma: 6 fő.**

**A képviselő-testület 6 igen, 0 nem és 0 tartózkodással a következő határozatot hozta:**

**27/2019.(V.28.) Kt. határozat**

**Tárgy**: A Szervezeti és Működési Szabályzat 2. sz. függelékének módosítása

Bükkzsérc Község Önkormányzatának Képviselő-testülete megtárgyalta az Önkormányzat Szervezeti és Működési Szabályzata 2. számú függelékének módosítását, miszerint a kormányzati funkciókat ki kell egészíteni a 104030 számú kormányzati funkcióval, egyben a Magyar Államkincstár kérésére a már hatálytalan alábbi kormányzati funkciókat törölni kell:

018030 Támogatási célú finanszírozási műveletek

103010 Elhunyt személyek hátramaradottainak pénzbeli ellátásai

104051 Gyermekvédelmi pénzbeli és természetbeni ellátások

107060 Egyéb szociális pénzbeli és természetbeni ellátások, támogatások

900020 Önkormányzatok funkcióra nem sorolható bevételei államháztartáson kívülről

900080 (már nem létező kormányzati funkció)

Képviselő-testület felkéri a jegyzőt, hogy az önkormányzat SZMSZ-ének egységes szerkezetben történő megjelenítéséről gondoskodjon.

Határidő: azonnal

Felelős: Farmosi Zoltán jegyző

Több tárgy nem lévén a polgármester a képviselő-testületi ülést bezárja.

K.m.f.

Farmosi Zoltán Vasas Csaba

jegyző polgármester